„FennTartani a fenntarthatóságot – másik világszeml-élet küszöbén” projekt
Projektvezető: Garai Ildikó – hallgató (PTE Közgazdaságtudományi Kar)
A „FennTartani a fenntarthatóságot – másik világszeml-élet küszöbén” című szemléletformáló film célja a fenntarthatóságról való gondolkodás formálása és egy olyan szemlélet bemutatása, amely az ember és környezete kapcsolatát az ökopszichológia megközelítésén keresztül vizsgálja.  Ennek lényeges eleme az ember-központú nézőpontból kilépés és a több-mint-emberi világ ily módon való érzékelése, észlelése. A közvetlen megtapasztalásokra épülő tanulás által a gondolkodásmódunk és a cselekvésünk megváltoztatása. A film nem pusztán környezeti problémákra irányítja rá a figyelmet, hanem arra is, hogyan változhat a természettel, a környezetünkkel való viszonyunk és ezek hogyan alakítják a felelősségvállalásunkat.

A film elkészítését széles körű szakmai előkészítés előzte meg: megtörtént a riportalanyok felkérése, a forgatási helyszínek bejárása, a forgatási terv és a narráció elkészítése, valamint a szükséges engedélyek beszerzése. A felvételek több, a PTE-hez és Pécshez kötődő helyszínen készültek, többek között a Jakab-hegyen, a Mecsekben, a Középkori Egyetem múzeumban, a PTE Szőlészeti és Borászati Kutatóintézetében, a PTE Botanikus Kertjében, valamint a Közgazdaságtudományi Kar épületében és parkjában.
A filmben a Pécsi Tudományegyetem különböző tudományterületeit képviselő szakemberek mellett külső szakértő is közreműködik. Megszólal többek között Madaras Zoltán, a PTE Szőlészeti és Borászati Kutatóintézet elnöke, Dr. Wirth Tamás, a PTE Botanikus Kert vezetője, Dr. Czigány Szabolcs egyetemi tanár, Kleschné Dr. habil. Csapi Vivien egyetemi docens és Dr. Rácz-Putzer Petra Eszter, a Fenntarthatósági Központ vezetője.
A projekt eredményeként egy 21,5 perc hosszúságú, 13 jelenetből álló, Full HD felbontású, angol felirattal is ellátott rövidfilm készült el. A teljes alkotói folyamat az ötlet kidolgozásától és a forgatókönyv elkészítésétől a helyszíni és riportforgatásokon keresztül a vágásig, az utómunkáig és a végleges film elkészítéséig megvalósult.
A kezdeményezés egyben további lehetőségeket is megnyit: a jövőben újabb rövidfilmek és projektfilmek mutathatják be a PTE fenntarthatósághoz kapcsolódó kutatásait, jó gyakorlatait és fejlesztéseit, további egyetemi karok és szakemberek bevonásával. A film egyetemi szemléletformáló rendezvényeken történő bemutatása és kutatókkal kiegészített beszélgetések szervezése szintén hozzájárulhat ahhoz, hogy a fenntarthatóság kérdése minél szélesebb körben váljon közös egyetemi üggyé.

Alfa-Z projekt projekt
Projektvezető:	Dr. Glied Viktor – egyetemi docens (PTE Bölcsészet- és Társadalomtudományi Kar)
Az ALFA-Z kommunikációs projekt, amely új, közvetlen és szórakoztató formában igyekszik közelebb hozni a fenntarthatóság témáját az egyetemi polgárokhoz és a szélesebb közönséghez.
A projekt alapgondolata az volt, hogy a fenntarthatósággal kapcsolatos üzenetek ne kizárólag hagyományos ismeretterjesztő formában jelenjenek meg, hanem olyan tartalmakként is, amelyek képesek megragadni a közösségi médiát aktívan használó fiatalabb generációk figyelmét. Ennek érdekében a kommunikáció központi eszköze a humor, az abszurd helyzetek és az önirónia lett.
A projekt keretében összesen 19 videó készült. Ezek közül öt videó és egy werkfilm Tóth Edu, pécsi kötődésű stand-up humorista közreműködésével, hét videó az Improvokál Társulat tagjainak szereplésével, további hat videó pedig PTE-s hallgatók és a PTE Fenntartható Fejlődésért Szakkollégium tagjainak bevonásával valósult meg.
A rövidfilmek hétköznapi élethelyzeteken keresztül foglalkoznak többek között a szemeteléssel, a vízkészletek fogyásával, a természet tiszteletével, a szelektív hulladékgyűjtéssel, a papírtakarékossággal, valamint a fenntartható és pazarló életmód közötti különbségekkel. A hallgatói videók központi üzenete egyszerű: használjuk tudatosabban a PTE környezetbarát megoldásait és lehetőségeit.
A készítők célja az volt, hogy a humor segítségével oldják a fenntarthatósági és klímaváltozási témákhoz gyakran kapcsolódó közömbösséget vagy szorongást, és megmutassák: ezekről a kérdésekről közvetlenül, kreatívan és szórakoztatóan is lehet beszélni. A helyi kötődésű előadók és egyetemi hallgatók bevonása egyúttal hitelesebbé és személyesebbé teszi a kampányt.
A videók a PTE közösségimédia-felületein fokozatosan jelennek meg, majd további platformokon is megosztásra kerülnek. A projekt hosszabb távú célja, hogy növelje a PTE Zöld Egyetem program törekvéseinek és eredményeinek ismertségét, valamint hozzájáruljon a hallgatók és munkatársak környezettudatosabb szemléletéhez és mindennapi döntéseihez.

„Élménydús kalandozások a fenntarthatóság jegyében” projekt
Projektvezető:	Józsa Tímea – tanító (PTE Gyakorló Általános Iskola és Gimnázium 1. Számú Általános Iskolája)
Az „Élménydús kalandozások a fenntarthatóság jegyében” című projekt a PTE Gyakorló Általános Iskola és Gimnázium 1. Számú Általános Iskolája kezdeményezés célja az volt, hogy a fenntarthatóság ne csupán tananyagként jelenjen meg a gyermekek életében, hanem a mindennapi iskolai környezet és a közös élmények természetes részévé váljon. Ennek jegyében az addig jelentős részben betonfelületekkel rendelkező iskolaudvar zöldebb, élhetőbb és sokoldalúbban használható térré alakult.
A projekt keretében magaságyások, esővízgyűjtők, új zöldfelületek és közösségi terek jöttek létre. A fák alatti területen kialakított Gyógynövény- és Tündérkert játékos módon hozza közelebb a természetet a kisebb gyermekekhez, míg a felső tagozatos tanulók számára külön pihenőtér is készült. Az új növényfelületek és árnyékos pontok egyúttal kedvezőbb mikroklímát biztosítanak az iskola közösségének.
A fizikai környezet fejlesztése mellett a projekt fontos eleme volt az élményalapú oktatás és a fenntarthatósági szemléletformálás. A tanulók STEAM-alapú foglalkozásokon, vízzel és talajjal kapcsolatos környezeti kísérleteken, padlórobotokkal támogatott játékokon és történetalkotáson keresztül szerezhettek gyakorlati tapasztalatokat. A programhoz planetáriumi látogatás, közlekedési kvíz, ügyességi kerékpáros és rolleres programok, valamint egy országos, kétfordulós fenntarthatósági vetélkedő is kapcsolódott. A kialakított zöldudvar nemcsak tanulási helyszínként működik, hanem a rekreáció, a közösségépítés és a természetközeli élmények színtere is lett. A növények gondozásába, az udvar szépítésébe és a közös programokba tanulók, pedagógusok és szülők egyaránt bekapcsolódtak, erősítve az iskolai közösséget és a környezeti felelősségvállalást.

A projekt hosszabb távú eredménye, hogy a fenntarthatóság a tanórákon és az iskolai mindennapokban egyaránt kézzelfoghatóvá vált. A kialakított környezet és az új módszertani elemek lehetőséget teremtenek arra, hogy a diákok ne csak megismerjék a környezeti problémákat, hanem aktív, cselekvő szereplőként keressék azok megoldását, és az iskolában megszerzett szemléletet saját családjuk és környezetük felé is továbbadják.

FixLab Hallgatói Makerspace projekt
Projektvezető:	Juby Marcus – szakoktató (PTE Műszaki és Informatikai Kar)
A FixLab Hallgatói Makerspace projektben újabb fontos fejlesztési szakasz valósult meg a Pécsi Tudományegyetem Műszaki és Informatikai Karán. A FixLab célja, hogy olyan közösségi műhelyként működjön, ahol a hallgatók gyakorlati készségeket sajátíthatnak el, megtanulhatják meghibásodott tárgyaik javítását, és közvetlen tapasztalatot szerezhetnek az újrahasználat, az élettartam-hosszabbítás és a körforgásos gazdaság működéséről.
A projekt keretében a műhely számos új szerszámmal és berendezéssel bővült. Többek között varrógép, forrasztóállomás, multiméter, kéziszerszámok, kerékpár-javításhoz használható eszközök, műanyaghegesztő készlet és további műhelyfelszerelések kerültek beszerzésre. Az eszközpark bővítésével jelentősen nőtt a FixLabban elvégezhető javítási, felújítási és készítési feladatok köre.
Az új infrastruktúrát a hallgatók a gyakorlatban is kipróbálhatták. Ruhajavító és ruhafelújító workshopon alapvető varrási technikákkal és az upcycling lehetőségeivel ismerkedhettek meg, míg a bútorfelújító workshop során bútorok javításáról és élettartamuk meghosszabbításáról szerezhettek gyakorlati tudást. A nyitott javítónapokon a résztvevők saját meghibásodott tárgyaikat vihették be a műhelybe, és szakmai segítséggel, közösen dolgozhattak azok megmentésén.
A kezdeményezés azonban nemcsak az eszközök beszerzéséről és a workshopokról szólt. A hallgatók bevonásával megkezdődött a FixLab hosszú távú működési modelljének kialakítása is. Ennek részeként előkészítették egy digitális leltár- és készletkezelő rendszer, valamint egy kompetenciaalapú „badge” rendszer koncepcióját. Utóbbi lehetővé teheti, hogy a hallgatók rövid képzések elvégzését követően önállóan és biztonságosan használhassák például a 3D nyomtatót, a varrógépet vagy más speciális műhelyberendezéseket.
A projekt eredményeként olyan stabil szakmai és infrastrukturális alap jött létre, amelyre a jövőben további javítási események, képzések és fenntarthatósági programok épülhetnek. A FixLab egyszerre támogatja a hallgatók szakmai fejlődését, a közösségi együttműködést és azt a szemléletet, hogy ami elromlik, azt nem feltétlenül kell kidobni – sokszor meg lehet javítani, újra lehet használni vagy új funkciót lehet adni neki.

„Standard adatgyűjtési és riport menedzsment rendszer kiépítése a QS Academic and Employer Reputation indikátorhoz” című projekt
Projektvezető:	 Dr. Kehl Dániel – egyetemi docens, intézetigazgató (PTE Közgazdaságtudományi Kar) 
A „Standard adatgyűjtési és riport menedzsment rendszer kiépítése a QS Academic and Employer Reputation indikátorhoz” című projekt fejlesztési célja egy olyan egységes, átlátható és hosszabb távon is működtethető rendszer létrehozása volt, amely támogatja a Pécsi Tudományegyetem QS-rangsorhoz kapcsolódó akadémiai és munkáltatói kapcsolati adatainak gyűjtését, rendszerezését és elemzését.
A projekt keretében elkészült egy központi SharePoint-felület, amely az adatgyűjtés és az adminisztráció központi helyszíneként működik. A rendszer lehetőséget biztosít az összegyűjtött adatok kari, időrendi és lokális összehasonlítására, valamint az adatszolgáltatás folyamatának nyomon követésére. A különböző jogosultsági szintek révén a kari és vezetői felhasználók az általuk szükséges információkhoz férhetnek hozzá.
A fejlesztés során 10 kar, valamint a kancelláriai és alumni területek számára külön Microsoft Forms kérdőívek készültek mind az academic, mind az employer kapcsolatok gyűjtésére. Az adatok automatikus feldolgozását és továbbítását Microsoft Automate-folyamatok támogatják, míg a tárolás kari és összegyetemi SharePoint-listákban történik.
Az új rendszer jelentősen strukturáltabbá teszi az eddig több helyen és eltérő módon végzett adatgyűjtést, ezáltal támogatja az egyetem nemzetközi reputációjához kapcsolódó adatszolgáltatás pontosabb és hatékonyabb kezelését.
A projekt egyben megalapozta a további digitális fejlesztések lehetőségét is. A következő lépés egy olyan PowerApps-alapú megoldás kialakítása lehet, amely egyetlen alkalmazáson belül képes kezelni a többnyelvű adatgyűjtést, a kari sajátosságokat és az adatok korszerűbb, Dataverse-alapú tárolását.

„Fenntarthatósági szempontok rendszerszintű integrációja – oktatásfejlesztést támogató és adaptálható módszertani modell kidolgozása és alkalmazása a biotechnológus és gyógyszerészképzésben” projekt
Projektvezető:	Dr. Lemli Beáta – egyetemi adjunktus (PTE Gyógyszerésztudományi Kar) 
A „Fenntarthatósági szempontok rendszerszintű integrációja – oktatásfejlesztést támogató és adaptálható módszertani modell kidolgozása és alkalmazása a biotechnológus és gyógyszerészképzésben” című projekt célja az volt, hogy a fenntarthatóság ne különálló témaként, hanem a meglévő szakmai képzés szerves részeként jelenjen meg. A projekt ennek érdekében olyan oktatásfejlesztési megközelítést dolgozott ki, amely a fenntarthatósági szempontokat elsősorban a szakmai döntéshozatalhoz és a tantárgyi tanulási kimenetekhez kapcsolja.
A pilotprogram keretében öt tantárgy került kiválasztásra a gyógyszerész- és biotechnológusképzésből. A szakmai munka során felülvizsgálták a tantárgyleírásokat és tanulási kimeneteket, azonosították a fenntarthatósághoz kapcsolódó döntési helyzeteket, valamint kidolgozták a fejlesztést támogató módszertani keretet és sablonrendszert.
A fejlesztési folyamatot két oktatásfejlesztési workshop támogatta. Az első alkalom a közös szemléleti és értelmezési keret kialakítására, a második pedig az elkészült tantárgyi módosítások közös értékelésére és finomítására fókuszált.
A projekt egyik fontos eredménye egy kari szintű módszertani útmutató és integrációs eszköztár elkészítése, amely összefoglalja az alkalmazott megközelítést, a fejlesztési folyamat lépéseit, a használható dokumentumokat és az öt pilot tantárgy tapasztalatait. A létrejött módszertani sablonok a későbbiekben más tantárgyak fejlesztésénél is alkalmazhatók.
A pilot egyik lényeges tapasztalata, hogy a fenntarthatóság oktatási integrációja nem feltétlenül új tananyagok beépítését jelenti. Sok esetben a meglévő szakmai döntési helyzetek fenntarthatósági vonatkozásainak tudatosabb és egyértelműbb megjelenítése támogatja a fenntarthatósági szempontok tantárgyi és kompetenciaszintű integrációját.
A projekt eredményeit kari vezetői fórumon is bemutatták, ahol az oktatási rektorhelyettes és két másik kar oktatási dékánhelyettese is részt vett. A szakmai egyeztetés a módszertani keret szélesebb körű intézményi alkalmazhatóságát és további fejlesztési lehetőségeit is érintette.
A továbblépés lehetséges irányai a módszertani keret más tantárgyi környezetekben történő kipróbálása és továbbfejlesztése, a hallgatók szakmai döntési kompetenciáit fejlesztő pedagógiai eszközök kidolgozása, valamint a tapasztalatok tudományos feldolgozása.

„Vegyszer-piac” projekt
Projektvezető:	 Sasvári Anna – ADR biztonsági tanácsadó (PTE Kancellária, Üzemeltetési és Beruházási Igazgatóság) 
A „Vegyszer-piac” projekt célja egy olyan intézményi szintű megosztási rendszer kialakítása volt, amely segíti a még felhasználható, de egy adott szervezeti egységnél már feleslegessé vált vegyszerek egyetemen belüli újrahasznosítását.
A kezdeményezés alapja egyszerű: ami az egyik intézetben már nem szükséges, az egy másik oktatási vagy kutatási egység számára még értékes és felhasználható lehet. A projekt során ezért kialakításra került a vegyszerek felajánlására és igénylésére szolgáló felület, valamint az ehhez kapcsolódó szakmai és adminisztratív folyamat.
A megvalósítás részeként feltérképezték azokat a karokat és intézeteket, amelyek oktatási vagy kutatási tevékenységük során vegyszereket használnak, és potenciálisan felajánlóként vagy igénylőként kapcsolódhatnak a rendszerhez. Az érintett szervezeti egységek tájékoztatást kaptak a lehetőségről, ezt követően pedig megkezdődött a felajánlások és igények összegyűjtése.
A projekt kiemelt figyelmet fordított a biztonságos szállításra és átadásra is. A felajánlott vegyszereket ADR szempontból megvizsgálták, veszélyességi jellemzőik és szállíthatóságuk alapján csoportosították, valamint előkészítették a biztonságos csomagolási, átadási és szállítási folyamatokat.
A projekt eredményeként 80 kg vegyszer tényleges átadása és kiszállítása valósult meg más intézetek részére. Ez már önmagában is jól mutatja, hogy az egyetemi szervezeti egységek között valós igény van a meglévő, még használható vegyszerkészletek megosztására.
A Vegyszer-piac hozzájárul a meglévő készletek hatékonyabb felhasználásához, a felesleges beszerzések mérsékléséhez, valamint az egyetemen belüli együttműködés erősítéséhez. A kezdeményezés további fejlesztése során a felajánlási, igénylési és átadási folyamat finomhangolása következhet, annak érdekében, hogy a rendszer hosszabb távon is hatékonyan és biztonságosan működjön. 

„Rendezvények karbonlábnyoma, rendezvények zöldítése a PTE-n” projekt
Projektvezető:	Steiner Beatrix – PhD hallgató, tudományos segédmunkatárs (PTE Közgazdaságtudományi Kar)
A „Rendezvények karbonlábnyoma, rendezvények zöldítése a PTE-n” című projekt, amely egy egységes, intézményi szinten is alkalmazható rendezvény-karbonmenedzsment rendszer szakmai alapjait teremtette meg. A fejlesztés célja az volt, hogy a Pécsi Tudományegyetemen szervezett rendezvények környezeti hatása a jövőben ne csupán utólag legyen értékelhető, hanem már a tervezési szakaszban megjelenjenek a fenntarthatósági szempontok. 
Ennek érdekében részletes szakirodalmi feldolgozás és hazai, illetve nemzetközi jó gyakorlatok elemzése alapján elkészült a rendezvények karbonlábnyom-számításának módszertani keretrendszere.
A projekt egyik legfontosabb eredménye egy Excel-alapú karbonlábnyom-kalkulátor, amely a rendezvények legfontosabb kibocsátási forrásai – így például az utazás, a szállás, az energiafelhasználás, a catering, a hulladékgazdálkodás és az anyagfelhasználás – alapján képes meghatározni a rendezvény teljes CO₂-egyenértékű kibocsátását.
Emellett elkészült egy ESG- és karbonkockázati előminősítő rendszer, egy Data Readiness (GAP) elemző eszköz, a szükséges adatstruktúra, a felelősségi köröket meghatározó RACI-modell, valamint egy fenntarthatósági pontozási rendszer és alkalmazási útmutató. Ezek együtt lehetővé teszik, hogy a rendezvények környezeti teljesítménye egységes szempontok alapján legyen értékelhető és összehasonlítható.
A projekt szakmai eredményeinek bemutatására és validálására 2026. június 4-én online workshop is megrendezésre került, amely a fenntartható rendezvényszervezés, a zöld rendezvényminősítés, az ESG-szemlélet és a karbonlábnyom gyakorlati kérdéseit járta körül gyakorlati szakemberek bevonásával.
A következő fejlesztési lépés a módszertan pilot alkalmazása egyetemi rendezvényeken, a kalkulátor továbbfejlesztése és automatizálása, valamint a rendszer PTE MICE eseménynyilvántartó rendszerébe történő integrációjának előkészítése lehet. Így a jövőben a szükséges adatok gyűjtése és a fenntarthatósági értékelés már a rendezvények regisztrációs és szervezési folyamatába is beépülhet.
A projekt hosszabb távon hozzájárulhat ahhoz, hogy a PTE rendezvényei mérhetőbb, összehasonlíthatóbb és tudatosan csökkenthető környezeti terhelés mellett valósuljanak meg, támogatva az Egyetem fenntarthatósági és ESG-célkitűzéseit.

„Növényi hulladék hasznosítása a PTE Babits Gimnáziumban” projekt
Projektvezető:	Tarnai Dóra – angol és olasz szakos tanár (PTE Gyakorló Általános Iskola és Gimnázium Babits Mihály Gimnáziuma) 
Szakmai vezető: Pintér Gergő (testnevelés szakos tanár)

A „Növényi hulladék hasznosítása a PTE Babits Gimnáziumban” című projekt központi elemeként új komposztáló épült a gimnázium udvarán, amely lehetőséget teremt arra, hogy az iskola területén keletkező növényi hulladék helyben, környezetbarát módon hasznosuljon. A rendszer működésének támogatására egy lombszívó- és aprítógép is beszerzésre került, amely megkönnyíti az őszi lomb és egyéb zöldhulladék összegyűjtését, valamint komposztálásra történő előkészítését.
A projekt nemcsak egy új infrastruktúra kialakítását jelenti, hanem egy hosszabb távú szemléletformáló és oktatási program alapját is megteremtette. A komposztáló építése már önmagában felkeltette a tanulók érdeklődését, a következő tanévtől pedig tervezetten gyakorlati foglalkozások is kapcsolódnak majd a működéséhez.
Az őszi időszakban megkezdődik a lomb összegyűjtése és a komposztálási folyamat tényleges működtetése. A tervek szerint egy olyan diákcsapat is kialakul, amely fokozatosan egyre önállóbban vesz részt a komposztáló gondozásában és működtetésében. A fenntarthatósági szemléletformálás kisebb tanulói csoportokon és osztályokon keresztül fokozatosan szélesedhet ki.
A kezdeményezés a családok bevonására is épít: a tervek szerint a szülők számára lehetőség nyílik majd otthon keletkező kávézacc leadására, amely szintén bekerülhet a komposztálási folyamatba. Ezzel a projekt az iskolai közösségen túl a családok környezettudatosabb mindennapi gyakorlatát is erősítheti.
A fejlesztés hosszabb távú célja, hogy a komposztálás a gimnázium mindennapi működésének természetes részévé váljon, miközben a diákok közvetlen tapasztalatot szereznek a hulladékcsökkentésről, a körforgásos szemléletről és a természeti erőforrások tudatos használatáról.

„Klímatranszparencia fejlesztése a Pécsi Tudományegyetemen” projekt
Projektvezető:	Dr. Tóth-Pajor Ákos – adjunktus (PTE Közgazdaságtudományi Kar)
„A klímatranszparencia fejlesztése a Pécsi Tudományegyetemen: felkészülés a Carbon Disclosure Project (CDP) minősítés megszerzésére” című projekt egyik legfontosabb eredménye, hogy a GHG Protocol nemzetközi standardjai alapján elkészült a Pécsi Tudományegyetem 2024-es és 2025-ös üvegházhatásúgáz-leltára, magyar és angol nyelven. A leltár lehetővé teszi az egyetem üvegházhatásúgáz-kibocsátásának mérését és nyomon követését, miközben megbízható alapot teremt a fenntarthatósági jelentésekhez és nemzetközi adatszolgáltatásokhoz.
A projekt keretében elkészült az ÜHG-leltár kézikönyve, amely rögzíti az intézményi adatgyűjtési és jelentéstételi folyamatokat. Az összegyűjtött adatok strukturált megjelenítését egy Power BI vezetői riport támogatja, amely vizuálisan jeleníti meg az egyetem kibocsátásainak mértékét és tendenciáit. A fejlesztéshez kapcsolódóan megkezdődött a PANDA Energiamenedzsment rendszer fenntarthatósági célú integrációja is.
Az elkészült adatbázis és számítások közvetlenül hasznosultak a QS Sustainability és UI GreenMetric nemzetközi rangsorokhoz, valamint Pécs város Fenntartható Energia- és Klíma Akciótervének (SECAP) felülvizsgálatához kapcsolódó adatszolgáltatásban. A PTE szakemberei a városi klímastratégia szakmai egyeztetésében is részt vettek.
A projekt másik kiemelt eleme a Carbon Disclosure Project (CDP) minősítésre történő felkészülés volt. Elkészült egy részletes GAP-elemzés, amely feltárta a PTE jelenlegi gyakorlatának erősségeit és a további fejlesztést igénylő területeket. A vizsgálat alapján fejlesztési stratégiai javaslatok születtek többek között a klímakockázatok és pénzügyi hatások dokumentált kezelésére, a teljes Scope 3 kibocsátási kör felmérésére, az egyetemi átállási terv kidolgozására és a vezetői felelősségi rendszer további erősítésére. A projekt eredményeként a PTE egy strukturáltabb, átláthatóbb és nemzetközi standardokhoz jobban illeszkedő klímaadat-kezelési rendszerrel rendelkezik. Ez fontos alapot biztosít ahhoz, hogy az egyetem kibocsátáscsökkentési intézkedései a jövőben egyre pontosabb adatokra, mérhető célokra és hitelesen bemutatható eredményekre épüljenek.

